Kalla eftir nýju samkomulagi fyrir sýrlenska flóttamenn Barnaheill – Save the Children og sex önnur mannúðarsamtök birtu í dag skýrslu sem kallar eftir aðgerðum alþjóðasamfélagsins til að leysa vanda flóttamanna . Alþjóðasamfélagið verður að sýna hugrekki og sameinast um nýtt samkomulag sem leysir vanda sýrlenskra flóttamanna sé því á annað borð alvara með að ná tökum á stærstu mannúðarkrísu frá seinni heimsstyrjöldinni . Þetta kemur fram í nýrri skýrslu sem Barnaheill – Save the Children og sex önnur mannúðarsamtök birtu í dag . Engin lausn er í sjónmáli varðandi átökin í Sýrlandi og horfur á að flóttamenn geti snúið öruggir til síns heima á næstu misserum eru nánast engar . Nýtt samkomulag þarf að tryggja stuðning við nágrannalönd Sýrlands , þangað sem meira en fjórar milljónir sýrlenskra flóttamanna hafa þegar flúið . Binda þarf enda á bann við því að Sýrlendingar vinni og í sumum tilfellum búi löglega í þessum löndum . Á sama tíma þarf að vernda og styrkja rétt þeirra til að óska eftir hæli . „ Margir flóttamenn neyðast til að búa við algjöra lagalega óvissu og ótal takmarkanir sem skapa óöryggi og ótta um handtöku , farbann og brottvísun , ” segir Jan Egeland , framkvæmdastjóri Norska flóttamannaráðsins . „ Lífsskilyrði þeirra fara stöðugt versnandi og þeir þurfa að laga sig að ömurlegum aðstæðum til að takast á við hörmulegan raunveruleika . Þeir eiga tvo möguleika ; að snúa aftur á átakasvæðið sem þeir flúðu , eða að hætta lífi sínu til að komast til Evrópu . Við þurfum að hjálpa dvalarlöndunum að geta gefið flóttamönnum tækifæri til að búa mannsæmandi lífi í þessum löndun og hjálpa samfélögunum þar sem þeir búa á jákvæðan hátt . ” Mannúðarsamtökin segja að ný og skapandi langtímaleið sé þörf . Með hjálp alþjóðlegra stuðningsaðila ættu stjórnvöld í nágrannalöndum Sýrlands að móta stefnu sem leyfi flóttamönnum að fóta sig betur og geta séð sér farborða fjárhagslega án þess að hætta á handtöku . Þannig leggi flóttamenn einnig sitt af mörkum efnahagslega til landanna sem þeir búi í . Eins og staðan er nú eru margir flóttamenn þvingaðir út í skuldir og örbirgð . Þeir hafa ekki efni á leigu eða mat og þurfa að reiða sig á minnkandi hjálp . Um 70% flóttamanna í Líbanon vantar nauðsynleg skjöl ti